KIRJALLINEN KYSYMYS E-1641/00 esittäjä(t): Alejandro Agag Longo (PPE-DE) komissiolle. Inflaatio euroalueella.



Virallinen lehti nro 089 E , 20/03/2001 s. 0063 - 0063



KIRJALLINEN KYSYMYS E-1641/00 esittäjä(t): Alejandro Agag Longo (PPE-DE) komissiolle (29. toukokuuta 2000) Aihe: Inflaatio euroalueella Öljyn hinnan nousu ja toisaalta euron alhainen kurssi näytetään yleisesti miellettävän niiden inflaatiopaineiden pääsiallisiksi aiheuttajiksi, joita Euroopan keskuspankki pyrkii ehkäisemään äskettäisen korkojen nostamisen avulla. Koska komissiolla on oletettavasti käytössään tarkat tiedot sen laatiessa selvityksiä ja ennusteita ja koska se työskennellessään pitäytyy aina avoimuuden periaatteissa, voiko komissio selvittää, miltä osin Euroopan unionissa vallitsevien hintojen nousun arvioidaan keskimäärin vastaavan öljyn hintojen nousua ja euron arvon jatkuvasta heikkenemisestä johtuvaa tuonti-inflaatiota? Pedro Solbes Miran komission puolesta antama vastaus (7. heinäkuuta 2000) Viimeisimmät käytettävissä olevat yhdenmukaistetut tiedot kuluttajahinnoista yhteisössä ovat huhtikuulta 2000. Kuluttajahintojen vuotuinen inflaatio oli euroalueella 1,9 prosenttia huhtikuussa 2000 (verrattuna edellisvuoden huhtikuuhun). Energiatuotteiden (esim. bensiini, sähkö, lämmitysöljy jne.) kuluttajahinnat nousivat 10,5 prosenttia edellisvuoden huhtikuuhun verrattuna. Tämä johtui toisaalta energiaverojen noususta joissakin jäsenvaltioissa, erityisesti Saksassa, ja toisaalta korkeammista öljyn hinnoista. Kuluttajien energiamenojen osuus kaikista euroalueen yhdenmukaistettuun kuluttajahintaindeksiin sisältyvistä kulutusmenoista on 9 prosenttia. Siten energian kuluttajahintojen mekaaninen vaikutus kuluttajahintojen vuotuiseen nousuvauhtiin huhtikuussa 2000 oli noin 0,9 prosenttiyksikköä (eli 9 % x 10,5 %). Jos energia ja kausielintarvikkeet jätetään pois, kuluttajahinnat nousivat huhtikuussa 2000 edellisvuoden huhtikuuhun verrattuna 1,2 prosenttia. Energian kuluttajahintojen nousu on johtunut pääasiassa öljyn hintojen noususta maailmanmarkkinoilla. Huhtikuusta 1999 huhtikuuhun 2000 öljyn hinnat nousivat 15,3 Yhdysvaltain dollarista barrelilta 23,3 Yhdysvaltain dollariin barrelilta eli 52 prosenttia. Euroina laskettuna öljyn hinnat nousivat vielä enemmän, nimittäin 14,3 eurosta barrelilta 24,6 euroon barrelilta (eli 72 prosenttia). Tämä johtui euron kurssin heikkenemisestä suhteessa Yhdysvaltain dollariin. Näiden lukujen perusteella öljyn euromääräisten hintojen noususta vuoden 2000 huhtikuuta edeltävän vuoden aikana 2/33/4 johtui öljyn maailmanmarkkinahintojen muutoksista (Yhdysvaltain dollareina laskettuina) ja loput valuuttakurssimuutoksista. Vaikka euron kurssin heikkeneminen on aiheuttanut paineita tuontihintojen, myös muiden kuin energiatuotteiden tuontihintojen, nostamiseen euroalueella, ei ole mahdollista määritellä tarkasti, missä määrin valuuttakurssin heikkeneminen on mahdollisesti vaikuttanut muiden kuin energia-alan tuotteiden ja palvelujen hintoihin. Tässä vaiheessa vaikuttaa siltä, että tuontihintojen korotuksia ei ole siirretty kokonaisuudessaan kuluttajahintoihin. Muiden kuin energiaan liittyvien teollisuustuotteiden hinnat, joiden voidaan odottaa olevan kaikkein herkimpiä euron ulkoisen arvon vaihteluille, nousevat edelleen hitaasti euroalueella eikä selviä merkkejä noususuuntauksesta ole (muiden kuin energiaan liittyvien teollisuustuotteiden kuluttajahinnat nousivat vuoden 2000 huhtikuussa 0,6 prosenttia edellisvuoden huhtikuusta eli saman verran kuin joulukuussa 1999).